Maanõukogu koosolek oli määratud 4 p. l. Vanematekogu pidas oma istungit juba varem, kuhu oli kogunenud hulk Maanõukogu liikmeid. Loomulikult ei võidud koosolekut avada enne määratud aega, kuna enneaegne koosoleku pidamine oleks teinud vaieldavaks vastuvõetud otsuste seaduspärasuse. Silmapilk oli kriitiline, oli tõsine küsimus, kas jõutakse enne enamlaste saabumist koosolekut  avada ja tarvilikud otsused vastu võtta või mitte. Täpselt määratud ajal (kell 4) avati Toompea lossi valges saalis Maanõukogu koosolek, millest puudusid enamlased. Kiiresti, kõige rohkem 25 minuti jooksul oli päevakord läbi, kõik tarvilikud otsused vastu võetud, nende seas ka kuulus otsus Maanõukogu kuulutamisest ainsamaks kõrgema võimu kandjaks Eestimaal, mille ette kandis Jaan Tõnisson. Kõik otsused võeti vastu kõigi häälte pooltolemisel, ainult viimatimainitud otsuse puhul jäi osa pahempoolseid  erapooletuks.  Saral, Karl. Mälestusi Maanõukogu 15./28. novembri koosolekust // Vabaduse tulekul. I. Tartu, 1938, lk. 96-97.